በውጭ አገራት የሚኖሩ ስደተኛ ሰራተኞችን መብት ማስጠበቅ የሚያስችል ስልጠና ተሰጠ
የውጭ ጉዳይ ሚኒስቴር ከዓለም የሰራተኞች ድርጅት የአዲስ አበባ ቢሮ ጋር በመተባባር ዝቅተኛ የሙያ ደረጃ ላላቸው ስደተኛ ሰራተኞችን መብት ማስጠበቅ የሚያስችል ስልጠና ከመጋቢት 16 እስከ 20 ቀን 2011 በጣልያን ቱሪን ከተማ ስልጠና ሰጥቷል።ስልጠናው በተለያዩ አገራት የሚገኙና አነስተኛ የስልጠናና የሙያ አቅም ያላቸውን ሰራተኞች መብት ለማስጠበቅ ለዲፕሎማቶችና ከፍተኛ የመንግስት ሃላፊዎች የተሰጠ ነው።ከእነዚህ ዜጎች ጋር በተገናኘ የመብት ጥሰት እንዳይፈጸም ከተፈጸመም በምን አግባብ መፍታት እንደሚቻል በስልጠናው ግንዛቤ ተፈጥሯል።የውጭ ጉዳይ ሚኒስትር ዴኤታ ዶክተር አክሊሉ ኃይለሚካኤል በዚሁ ወቅት እንዳሉት በርካታ ዜጎቻችን ለተሻለ ስራ መዳራሻ በሚያደርጓቸው አገራት ላሉ ዲፕሎማቶች ስልጠናው ጠቀሜታው የጎላ እንደሆነ ገልጸዋል።በስልጠናው የተሳተፉ ባለድርሻ አካላትም ያገኙትን ልምድና እውቀት በተግባር ላይ እንዲያውሉት ያሳሰቡ ሲሆን ዓለም አቀፉ የሰራተኞች ድርጅት በዘርፉ ለሚያደርገው ቀጣይነት ያለው ድጋፍ ምስጋና አቅርበዋል።በስልጠናው ከውጭ ጉዳይ ሚኒስቴር ዋና መስሪያ ቤት፣ የኢትዮጵያ የመካከለኛው መስራቅ አገራት ዲፕሎማቶች፣ ከሰራተኛና ማህበራዊ ሚኒስቴር እንዲሁም የአሰሪና ሰራተኛ አገናኝ ድርጅቶች ተሳትፈዋል፡፡(ምንጭ፡- የውጭ ጉዳይ ሚኒስቴር ቃልአቀባይ ጽ/ቤት) 